Úradný vestník L 154 , 30/04/2004 S. 0100 - 0103



Rozhodnutie Komisie zo 29. apríla 2004, ktorým sa prijíma prechodné opatrenie v prospech určitých prevádzkarní v odvetví mlieka na Slovensku [oznámené pod číslom K(2004) 1716] (Text s významom pre EHP) (2004/440/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 42 ods. 2, keďže: (1) Na Slovensku má 1 prevádzkareň na spracovanie mlieka ťažkosti s tým, aby 1. mája 2004 splnila príslušné štrukturálne požiadavky ustanovené v prílohe B k smernici Rady 92/46/EHS zo 16. júna 1992, ktorou sa ustanovujú zdravotné pravidlá pre produkciu a dodávanie na trh surového mlieka, tepelne spracovaného mlieka a mliečnych výrobkov na báze mlieka [1]. (2) Preto táto prevádzkareň potrebuje čas na dokončenie procesu svojej modernizácie, aby dosiahla plný súlad s príslušnými štrukturálnymi požiadavkami, ustanovenými v smernici 92/46/EHS. (3) Táto prevádzkareň, ktorá sa v súčasnosti nachádza v pokročilom štádiu modernizácie, poskytla spoľahlivé záruky v tom zmysle, že má potrebné fondy na odstránenie pretrvávajúcich nedostatkov v primeranom čase a dostala súhlasné stanovisko od Štátnej veterinárnej a potravinovej správy SR, pokiaľ ide o dokončenie procesu modernizácie prevádzkarne. (4) V prípade Slovenska sú k dispozícii podrobné informácie týkajúce sa nedostatkov v každej prevádzkarni. (5) Na uľahčenie prechodu od existujúceho režimu na Slovensku na režim vyplývajúci z uplatňovania veterinárnych právnych predpisov Spoločenstva je preto opodstatnené na žiadosť Slovenska poskytnúť prechodné obdobie tejto prevádzkarni ako výnimočné opatrenie. (6) Vzhľadom na výnimočnú povahu tejto prechodnej výnimky, s ktorou sa počas rokovaní o rozšírení nepočítalo, by sa po prijatí tohto rozhodnutia nemalo vyhovieť žiadnym ďalším žiadostiam Slovenska o prechodné opatrenia týkajúce sa štrukturálnych požiadaviek prevádzkarní vyrábajúcich mlieko a mliečne výrobky. (7) Berúc do úvahy pokročilé štádium modernizácie a výnimočnú povahu prechodného opatrenia, prechodné obdobie by sa malo obmedziť najviac na obdobie 12 mesiacov a po tomto období by sa nemalo predlžovať. (8) Je vhodné podrobiť prevádzkarne v prechode, na ktoré sa vzťahuje toto rozhodnutie, rovnakým pravidlám, aké sú uplatniteľné v súvislosti s produktmi s pôvodom z prevádzkarní, ktorým bolo prechodné obdobie na štrukturálne požiadavky poskytnuté v súlade s postupom uvedeným v príslušných prílohách k aktu o pristúpení. (9) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 1. Štrukturálne požiadavky, ustanovené v prílohe B k smernici 92/46/EHS, sa neuplatňujú na prevádzkarne na Slovensku vymenované v prílohe k tomuto rozhodnutiu, s výhradou podmienok ustanovených v odseku 2, až do dátumu uvedeného pre túto prevádzkareň. 2. Na produkty s pôvodom v prevádzkarni uvedenej v odseku 1 sa uplatňujú tieto pravidlá: - dokiaľ prevádzkareň uvedená v prílohe k tomuto rozhodnutiu má výhody z ustanovení odseku 1, produkty s pôvodom v tejto prevádzkarni sa dodávajú iba na domáci trh alebo sa používajú na ďalšie spracovanie v tej istej prevádzkarni, bez ohľadu na dátum uvedenia na trh, - musí byť na nich uvedená špeciálna zdravotná značka. Článok 2 Toto rozhodnutie sa uplatňuje s výhradou a dňom nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. Článok 3 Toto rozhodnutie je určené členským štátom. V Bruseli 29. apríla 2004 Za Komisiu David Byrne člen Komisie [1] Ú. v. ES L 268, 14.9.1992, s. 1. Smernica v znení nariadenia (ES) č. 807/2003/ES. -------------------------------------------------- PRÍLOHA Prevádzkareň na spracovanie mlieka, ktorá je v prechode Č. | Veterinárne schvaľovacie číslo | Názov a adresa prevádzkarne | Odvetvie: mlieko | Dátum dosiahnutia súladu | Činnosť prevádzkarní | Mlieko a výrobky na báze mlieka | 1. | DT 4-6-21 | Koliba a. s. Krivec 962 05 Hriňová | x | 31. 10. 2004 | --------------------------------------------------